ORDE do 5 de decembro de 2006 pola que se determinan os servizos mínimos dirixidos a garantir os servizos esenciais no Centro de Transfusións de Galicia en Pontevedra, Vigo, Ferrol e Santiago de Compostela, durante as folgas convocadas polos representantes de persoal, para o día 11 de decembro de 2006, con carácter indefinido, nos horarios que comprenden as dúas horas finais de cada quenda de traballo.
CONSELLERÍA DE SANIDADE — III. OUTRAS DISPOSICIÓNS — 11/12/2006

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocadas polos representantes do persoal catro folgas, que afectan a todos os traballadores da Fundación Centro de Transfusións de Galicia nos centros de Pontevedra, Vigo, Ferrol así como ao persoal médico do centro de Santiago de Compostela, que terá lugar o día 11 de decembro de 2006, con carácter indefinido e nos horarios que comprenden as dúas
horas finais de cada quenda de traballo, oídos os comités de folga,
DISPOÑO:
Artigo 1º
As convocatorias de folga realizadas polos representantes de persoal para o día 11 de decembro de 2006 con carácter indefinido, durante as dúas horas finais de cada quenda de traballo e que afectan a todos os traballadores da Fundación Centro de Transfusións de Galicia nos centros de Pontevedra, Vigo, Ferrol así como ao persoal médico do centro de Santiago de Compostela, deberán entenderse condicionadas ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura da subministración do sangue e hemoderivados a todos os centros sanitarios, tanto públicos como privados, do ámbito da comunidade autónoma, así como evitar que se produzan prexuízos aos doadores e consecuentemente cos posibles receptores.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado e pola duración da folga.
Entrando na análise pormenorizada dos servizos mínimos no horario da folga, establécese o necesario para a realización da colleita prevista para os días 13 de decembro de 2006, en quendas de mañá e tarde así como o 14 de decembro en quenda de noite, na Factoría Citroën en Vigo e na empresa Indugasa.
Citroën
Día: 13 de decembro de 2006.
Quendas: mañá e tarde.
UM 1ª: 1 médico.
UM 2ª: 1 médico.
UM 3ª: 1 médico.
Local habilitado en factoría: 3 médicos.
Día: 14 de decembro de 2006.
Quenda: noite.
UM 1ª: 1 médico.
UM 2ª: 1 médico.
Local habilitado en factoría: 3 médicos.
Indugasa
Día: 20 de decembro de 2006.
Quendas: mañá e tarde.
UM: 1 médico.
Día: 21 de decembro de 2006.
Quendas: mañá, tarde e noite.
UM: 1 médico.
No caso de que as necesidades asistencias o aconsellen e tendo en conta a duración indefinida da folga, poderán modificarse os efectivos dos servizos mínimos establecidos na orde.
A xustificación destes efectivos debe constar no expediente de determinación de mínimos do centro e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios dos cales a súa ponderación conduce a determinar as prestacións mínimas.
Artigo 2º
A designación nominal, que deberá recaer nos profesionais de xeito rotatorio, será determinada polo director-xerente do centro e notificada aos profesionais designados.
O profesional designado como servizo mínimo, que desexe exercer o seu dereito de folga, poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día ao da súa publicación no Diario Oficial de Galicia.
Santiago de Compostela, 5 de decembro de 2006.
María José Rubio Vidal
Conselleira de Sanidade